**BG**

Уважаема госпожо / Уважаеми господине,

В Европейския икономически и социален комитет (ЕИСК) е в ход подготовката на
деветото издание на „**Твоята Европа, твоето мнение!**“,

което ще се проведе на
**15 и 16 март 2018 г.** в Брюксел.

За участие в проявата „[**Твоята Европа, твоето мнение!**](http://www.eesc.europa.eu/en/our-work/civil-society-citizens-participation/your-europe-your-say)“ каним да посетят Брюксел ученици в предпоследната година на всеки вид средно училище от 28-те държави членки на Европейския съюз, както и от петте страни кандидатки. ЕИСК ще покрие пътните разноски и разноските за настаняване на трима ученици и един учител от всяко от училищата, подбрани чрез жребий. Проявата ще даде възможност на учениците да научат повече за ЕС и да разберат ролята на ЕИСК в него. Това е и уникална възможност за младите хора да вземат участие в обсъждане, подобно на пленарно заседание, по определен въпрос в мултикултурна среда, при което се излагат доводи, водят се преговори и се постига компромис. По време на пленарните сесии ще бъде осигурен устен превод на английски и френски език, а подготвителни работни групи ще се проведат на английски език.

Тазгодишната тема е **Единство в многообразието: за ново бъдеще на европейската култура**. Учениците ще работят заедно по различни аспекти на темата, като разглеждат въпроси от рода на:

* Какво представлява европейската култура: е ли тя просто сбор от различните национални традиции или има общи ценности, които ни правят европейци?
* Каква е ролята на културата и културния обмен с други хора в живота на учениците?
* Какво може да направи Европейският съюз за насърчаване на културата (кино, музика, танц, театър, литература и др.) и за по-добро опазване на обекти на културното наследство?
* Каква роля може да играе културата в икономическото възраждане на регионите и градовете на Европа? Как това възраждане може даде на младите хора нови възможности, изразени в нови работни места?
* Какво могат да направят ЕС и държавите членки за улесняване на този процес?

В края на събитието младите участници ще имат възможност да представят своите препоръки на членовете на ЕИСК и да гласуват за трите, който считат за най-подходящи и интересни. Преди пътуването до Брюксел членове на ЕИСК ще посетят избраните училища, за да подготвят младите хора за дебатите в Брюксел. На избраните училища ще бъдат изпратени документация и помощни материали.

На нашия уебсайт ще намерите подробно описание на [събитието](http://www.eesc.europa.eu/en/agenda/our-events/events/your-europe-your-say-2018), онлайн формуляра за регистрация, правила и практическа информация.

За да получите по-добра представа, можете да изгледате [видеоматериала](http://www.eesc.europa.eu/en/agenda/our-events/events/your-europe-your-say-2017/videos) от миналогодишната проява или да ни следвате на [уебсайта „Твоята Европа, твоето мнение“](http://www.eesc.europa.eu/en/agenda/our-events/events/your-europe-your-say-2018) и в социалните медии, посветени на проявата:

**** **** ****

Бихме искали да Ви помолим да насърчите средните училища във Вашия район да се регистрират или ако сте директор или учител в средно училище, да се регистрирате директно за този вълнуващ проект на нашия уебсайт.

**Крайният срок за подаване на заявления е 24 ноември 2017 г.**

Очаквам с нетърпение да Ви видя в Брюксел.

С уважение,

Гонсалу Лобу Шавие,
заместник-председател на ЕИСК, отговарящ за комуникацията